ইডেনে নিউজিল্যান্ড ও ওয়েস্ট ইন্ডিজের বিরুদ্ধে ম্যাচ ভারতের

কলকাতা: দীর্ঘ দুবছর পর আন্তর্জাতিক ম্যাচ ফিরছে ইডেন গার্ডেন্সে| তাও আবার জোড়া ম্যাচ| বছরের শেষ এবং নতুন বছরের শুরুতেই ইডেন গার্ডেন্সে খেলতে নামবেন বিরাট কোহলিরা| কয়েকদিনের মধ্যেই সরকারীভাবে সূচি ঘোষণা বোর্ডের|

২০১৯ সালে গোলাপী বলের টেস্টের পর ইডনে আর একটিও আন্তর্জাতিক ম্যাচ দেখা যায়নি| এরপরই করোনা অতিমারি| তাতে সব খেলাই ভেস্তা যায়| টি টোয়েন্টি বিশ্বকাপের একটি সেমিফাইনাল সহ প্রায় চারটি ম্যাচ ইডেন গার্ডেন্সে হওয়ার কথা থাকলেও, করোনার কারণে বিশ্বকাপও এখন দেশের বাইরে|

অবশেষে খানিকটা স্বস্তির বার্তা| টি টোয়েন্টি বিশ্বকাপের পরই ভারতে আসছে নিউজিল্যান্ড| টেস্ট ও টি টোয়েন্টি সিরিজ খেলার জন্য| টেস্ট সিরিজের একটিও ম্যাচ অবশ্য ইডেন পাচ্ছে না| তবে একটি টি টোয়েন্টি খেলা হবে ইডেন গার্ডেন্সে| ২১ নভেম্বর নিউজিল্যান্ডের বিরুদ্ধে টি টোয়েন্টি হবে এখানে|

একইসঙ্গে ২০২২ সালের ফেব্রুয়ারিতে ভারতে আসছে ওয়েস্ট ইন্ডিজ| ক্যারিবিয়ানদের বিরুদ্ধে একটি একদিনের ম্যাচ ইডেন গার্ডেন্সে খেলতে নামবেন বিরাট কোহলি, রোহিত শর্মারা|

যদিও বোর্ডের তরফে সরকারীভাবে এখনই কিছু জানানো হয়নি| কয়েকদিনের মধ্যেই সরকারীভাবে ঘোষণা হয়ে যাবে ভারতের আসন্ন সূচি|